钦定古今图书集成/方舆汇编/职方典/第1485卷 > 澂江府山川考一 通志
## 钦定古今图书集成/方舆汇编/职方典/第1485卷 > 澂江府山川考一 通志

本府。〈河阳县附郭。〉

舞凤山　在城北，自罗藏之中支逶迤而来，如凤首览辉。左右两山，势同展翼。明隆庆间，知府徐可久迁府治于其下，一郡镇山也。

罗藏山　在城北十里。高五百馀丈。上有龙湫，时兴云雾。旧为梁王寨，亦名梁王山。按《县志》：“在城西北五里。山脉自东北数百里迤递而来，高千馀丈，其脊如叠石而成。横贯子午，重峦复𪩘，群岩众壑，起伏分布，绵亘二百馀里。” 东南之巅有龙湫，云气兴辄雨。中峰之南，元时梁王尝立砦于上，断甓残砖，犹有存者。蹑其巅，层青接汉，叠翠排空。昆池、仙湖、星湖、明湖四水波光映带，左右可眺数百里，山川尤属大观，谓罗藏朝云，即此。按《明一统志》：在府治西北。《东汉志》：云装山出铜，后讹曰藏。又《蛮语》虎棚为罗藏，谓造棚以射虎也。其上宽平，南有泉流为罗藏溪，南入抚仙湖。北有泉，流为锦溪，经阳宗县西，西有泉流。

为弥勒石溪。经阳宗县东，俱入于明湖。

金莲山　在城东五里。日光照耀，恍若金莲。按《县志》：周围五里，高圆平正，众山环拱，夕阳已坠，日影全无。惟此山红光朗映，照耀特出，灿若金莲。且山多产野金莲花，故名。真奇景也。景谓“金莲晚照” ，即此。按《明一统志》：一名龟山，府治学校皆建其上。

绣球山　：在城东七里，金莲山之南。

阙摩山　在城东五里。岩穴幽胜，有华藏寺。按《县志》：“盘踞峻整，山半削壁，列嶂如屏。有岩洞阿曲、碧沼亭台、地藏寺、华严楼、海慧庵、观音阁、放光寺、灵官殿、吕祖虚楼、玉皇阁、三官、真武、文昌、活佛各殿，三清阁、弥勒阁，盘折登眺，令人有御风天外之想。”

旸浦山　在城东五里。按《县志》：峙东面，西自云龙山，伏而特起，岩阿环翠，如半月然。旧有冬青树，岁寒益茂。景谓“旸浦冬青” ，即此。

象鼻山　在城东南十里，一名回龙山。上接旸浦，下吸抚仙。按《县志》：自南分下一枝，左右如展，两耳中起隆额，上肥而下渐削，真肖长鼻之蜿蜒，结以准头，将吸抚水。俗传饮著其水者，其年必兆科甲之盛。

云龙山　在城东六里。世传武侯屯兵于此，与酋长盟。又名“订盟山。”

隆寿山　在城东十里寿山乡。按《县志》，“地宜荞麦。” 南瞰仙湖。

天马山　在城东南，峰峦苍秀。按《县志》，象鼻岭后远岫苍然，如天马行空状。

玉笋山　在城西南二十五里，屹立抚仙湖上，高秀如玉笋。按《县志》，旧名涌拔山，峻峭嶙峋，挺拔云表。顶有石盘，阔五尺许，四时注水不竭，景为玉笋晴岚，即此。

赦文山　：在抚仙湖口。按《县志》：“山形方正，宛若函书。” 术家言：澂地遇险不惊，以此山锁㘅海口，历有明验云。

诰轴山　在玉笋山旁。按《县志》：“青嶂环拱，碧峰屏列，如诰轴然。” 澂之登显秩、膺宠命者，咸谓此山为之兆，亦名胜也。

南峰山　在城西南。磅礡高厚，中峰秀拔。按《县志》：群峦联峙，迥出诸山之表，下瞰仙湖明镜。当前景谓“南峰竞秀” ，即此。

贵人峰　在玉笋山后。群峰拱揖，俨如巨人。虎山　在城西七里，雄峭如虎距。按《县志》：“点苍山之别嶂。石状奇峭，或跂或伏，雄踞如虎。负嵎有涧溪从两峡出，合流而泻。”

玉几山　去城五里，蟠龙冈西，形如玉几。马鞍山　按《县志》：“在城南十里点苍山南。两峦隆起，中凹如马鞍然。”

龙爬山　在抚仙湖西普定乡界。按《县志》“在城西南十五里。俗称昔有龙斗于此，其山崩塌如爪爬之迹，故名。”

关索岭　在城西北十里。山势嵯峨，高数百丈。按《县志》，“上多松树” ，澂阳潼关、剑阁也。隘口有关索岭。

剑岭　在罗藏山之右。西折而南，隆直如剑。竹园坡　在城西北，长亘十里，平衍多竹。按《县志》，其脉发自兀峪岭，蜂腰鹤膝，东北极大牛坪而止。西抵竹园村，坡道平衍，其上松竹阴森，饯往迎来，每憩于此。

碌崎山　：在城东北十里。苍峦如累，下有庄镜泉。

锺秀山　在城东北。高峻隆厚，下有三春池。按《县志》，在将军山左。其上林木苍翠，望之郁然。抚仙湖　在城南。周三百馀里，碧波千顷，北纳诸溪，南受星云，从东南流入铁赤河，南折宁州，北绕宜良，会巴盘江达南海。按《县志》，北纳诸溪瀑流，南受星湖泻水，泓涵清澈，一碧万顷。有石狗头崖，拥翠流丹，望之郁然，壁削千仞，水光沉绿，深莫可测，好事者多乘小艇而游。湖侧多鱼洞，累石为界，当瀑雨入湖，即康郎发时，来则蔽湖鳞砌。湖西有界鱼石，通星湖大首鱼至石而返，康郎鱼抵石而回。彼此知禁，各不相越，亦造物之特异也。玉笋峙于西南，孤山浮于水面，片帆去来，如轻鸥之掠水。波光荡影，浩渺无涯。会铁池盘江，达于南海。湖之东南，丹壑嶙峋，悬窦蜿蟺。中有石形，二仙比肩搭手而立。驾扁舟遥望，若隐若见，可仰而不可即。旧传仙人慕湖山清胜，因留其迹，并以名湖。

西𬒈泉　：在城西十三里，暗通昆池，合左右潭入抚仙湖。按《县志》：“蟠龙冈石崖下山，如一巨螺壳，覆于山麓。左右双湫，混混夹出。左湫自明湖。”

由罗藏山洑流而来，名“燕窝塘” ，四时常清，挠之不浊。右湫自滇池海宝山下洑流而出，四时常浊，澄之不清。回绕合流，并纳诸小溪而成沼，不涸不溢，利赖生民灌溉，境内田亩大半。暮春初辰日，太守率属致祭，士民崇祀者尤众。立夏日为西浦节，游人如蚁，或盘坐山腰，或环临碧水，啸歌狂醉，颇饶胜事焉。

铁赤河　在城东二十里，源自陆凉州，经宜良，过竹子山，会抚仙湖尾。

冷然泉　在城东华藏寺后。味甘冽。按《县志》：岩谷下有泉，冷然并出。寺僧刳木引之斋厨，味甚甘冽。弘治间，知府安康作池其下，名曰“春浴。” 复于垣外构亭，匾曰“清琬。” 甃砌曲水流觞，以绍兰亭遗事，亦寺中胜概也。旧制今废不可考。玉冽泉　在城东三里金鸡崖下。味甘色莹，流灌阜田。

东谷溪　在城东六里。按《县志》：水出东谷之麓，萦绕旧城，分灌畦陌，入于湖。景谓“东谷分清” ，即此。土人于此水之消，可卜年丰，长即岁歉，验之不𤕤。黑龙潭　在城东十五里。停蓄深黑，遇旱祷雨。三春池　在锺秀山麓。

涟漪泉　：在碌崎山峡，即庄镜泉。一潭如镜，四时清澈。按《县志》：流灌阜田，上有崖壁苍翠，下有蒲苇猗猗。

江川县

海瀛山　在县东。特起湖中，四壁如削，又名“孤山。”

蟠坤山　在县南十五里。顶有石洞，乡民祷雨。按《明一统志》：“东临抚仙湖，西际星云湖，山顶皆赭石，无草木。”

覆盆山　在县西南三十里。

西山　在县西十里。峰峦起伏，多怪石流泉。按《明一统志》，“山麓多泉，合流入星云湖。”

叠翠山　在县北二十里。一名屈颡颠山。山畔泉流三派，西流入滇池，东流入抚仙湖，南流入星云湖。按《明一统志》：在江川县北十五里。昔有猎于是山者，终日而不获一土，人谓屈为犬，颡为惜，颠为劳，劳而无获，因名屈颡颠。山势如寨，其半涌泉三派，西入滇池，东入抚仙湖，南为阿溪，入星云湖，溉田极多。

关索岭　在县北三十里。势极高峻。

绿笼山　在县西北十五里，有泉入星云湖。按《明一统志》：“林木苍翠” ，下有泉为六部溪，东南入星云湖。

星云湖　，在县南，周八十馀里，水由海门入抚仙湖，两湖之鱼不相往来。有《界鱼石》。

阿化泉　：在县北十里。源发绿笼山，分三流灌众田。

冷泉　在县西北七里

关岭泉　：在关岭之麓。

新兴州

灵照山　在州东十里。旭日东升，光照林麓。按《州志》，灵照山，一名华盖山，高入云表，绵亘十馀里，作州治左障。其巅可望全州幅陨。江川、通海二湖，宛然在目。

白塔山　在州东二十里。峰峦峭丽，元时建塔于上。按《州志》：“白塔山曲折回环，民居田原隐蔽其中，鸡犬桑麻，恍若桃源。”

奇黎山　在州西十里，有泉流入大溪。按《州志》：“奇黎山石壁峭立，林木茂蔚，梵刹倚崖，楼阁凌空。下有泉，涌为九龙池。”

大棋山　在州西北十五里。上有石枰，传为仙迹。按《明一统志》：“俗传有仙奕棋于此。” 按《州志》：在奇黎之南，中平如掌，两端起小阜，若人对奕然。州人相传，“昔立大碁州于此。” 无考。

真武山　在州南二十里，如龟蛇盘绕。按《州志》，“俗名蛇山。”

凤凰山　在州西南，形如凤翼。按《州志》：“双峰秀出，两翼下垂，状如威凤腾空，与龙马相对，为州南镇。”

石崖山　在州北。巉崖奇怪，中有石洞。按《州志》：“尖峰矗立，形如卓笔，上微露石骨，下皆巉岩，故名。”

大溪河　在州西北五里。源出夹雄山，合罗么、奇黎二溪，由嶍峨入曲江。按《州志》：“溪源有二：一出江川兽头山，西流经河西夹雄山，北流入江川普妙乡，出小矣资；一由香柏河行山谷中，经大矣资，西流至小矣资。两水合流西行过王鸣喜，撒喇哨河水注之。至下戴家屯，白龙潭水注之。又南行至康阜桥，下罗木箐水” 注之。至通年，

桥，奇梨西河二水注之。至金官屯，窑河水注之。至大营屯，牟溪，密罗二水注之。折而西，下甸尾村，入山际中，黑龙潭水注之。又南行甸，苴河水注之。又南，良江、清水二河注之。经嶍峨城下，东南过河西，碌碑乡，关河，东山湖水注之。由龙马槽，大山复嶂，巨石为限，淜湃而下，经通海矣。过村，入建水州曲江，至宁州达阿迷州巡检司。合盘江水出罗平，达广西泗城府，经广东入南海。罗木箐河　在州西北五里，自晋宁州经大堡入嶍峨

密罗河　源出密罗村，经甸尾入嶍峨。按《州志》：“在州西南三十里。” 北行经密罗村，过禄匡城及大营屯，会牟溪水，西入大溪。

路南州

鹿阜山　在州东。按《州志》，相传，昔有人逐鹿于此，人鹿忽不见，故名。又曰鹿母山。后树偃轮盖，下有亭，颜“第一山” ，今废。亭侧一硐，常五色光烛天，今渐散。八景谓“鹿阜霞光” ，即此。

紫玉山　在州南半里。按《州志》，即州治之向山，横亘数里，环拱作案，如玉润然。

竹子山　在州西南三十里。高千仞，有蜡烛、香炉诸峰。旧为贼据，明弘治间，布政陈金剿平。今居民乐业，无旷土。

午山　在州东南，俗名印山。按《州志》：俗名阿子龙山，状如席帽，亭午映日，称午山。其山九起九伏，竟达盘江。一云九蟠山，为学宫正案。

圭山　在州东。按《州志》，其山树木阴翳，禽鸟喧集，鹿豕潜游。山巅有池，盛旱不涸。池下有寺，俯瞰交广，为土官秦氏巢穴。

石林　在路南堡东北。旧名李子箐。怪石森立，嵌结玲珑；下有伏流，清冷如雪。按《州志》：相传昔人于隆冬遥见石上有李二株，结实鲜红，晚不及取。次日寻之，不复见。俗呼李子箐，即此。兴宁溪　在州东二里，绕西南会铁赤河入巴盘江。

明湖　，在旧阳崇县北，周七十里，水色深黑，源出罗藏山，下流入盘江。

大冲河　在旧县南五里罗藏山下，会涧溪诸水为河。

日角溪　：在旧县西北八里。一名芭蕉河。源出觉卜山下，伏流至天生桥，复出成溪。

弥勒石溪　：发源罗藏山西麓，合涧流会于锦溪。

濯缨泉　在夹浦山麓，自石罅喷出，上有龙祠。